Ouers met depressie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Ouers met depressie
Met depressie as metgesel kan dit gereeld 'n uitdaging wees om net deur die dag te kom. Hoeveel te meer wanneer die depressielyer 'n ouer is wat, soos enige ander ouer, net die beste vir sy of haar kinders wil hê.
Kinders van depressiewe ouers loop 'n hoër risiko vir geestesversteurings en liggaamlike siektes. Volwasse kinders van depressiewe ouers ly meer aan depressie en angs, en is meer geneig om drank en dwelms te misbruik.
Daar is gevind dat kinders met depressiewe ma's 'n groter kans staan om op akademiese vlak te sukkel en meer gedragsprobleme toon. Wanneer 'n ma se depressie egter ernstig en langdurig is, kan ontwikkelingsagterstande en kognitiewe probleme gereeld by die kinders voorkom.
Tekens van depressie wat spesifiek in die ouerskaprol gesien kan word, kom gewoonlik voor. Reaksies op jong kinders se nieverbale kommunikasie is onvanpas. Sommige depressiewe ouers verwaarloos hulle kinders en is emosioneel onbeskikbaar, waar ander opdringerig en oorbetrokke is. Wat hierdie oënskynlik teenoorgestelde gedrag gemeen het, is dat beide nie die kind se wense of behoeftes in ag neem nie. Kinders kan ook gereeld laat wees vir skool of net eenvoudig nie opdaag nie. Dit kan toegeskryf word aan die depressiewe ouer se onvermoë om georganiseerd te wees, of gebrek aan energie.
Gelukkig is daar nie net slegte nuus nie. Die goeie nuus is dat indien jy sou hulp kry, jou kinders ook beter sal vaar. 75%-85 % van ouers wat behandeling ontvang, toon verbetering. Behandeling sluit praatterapie of kognitiewe gedragsterapie en/of die gebruik van medikasie in.
Vind professionele hulp wat ouerskap-spesifiek is. 'n Sielkundige kan jou help om tipiese kinderlike gedrag te verstaan, hoe jou unieke simptome daardie gedrag kan beїnvloed en hoe jy dan 'n ouerskapstyl kan ontwikkel wat die beste vir julle sal werk.
Kry hulp vir jou kind. 'n Neutrale, opgeleide volwassene kan jou kind bystaan en baie van die stres wat hy/sy ervaar verlig. 'n Terapeut kan aan hom/haar verduidelik wat depressie is, en hoe om dit effektief te hanteer wanneer dit julle verhouding affekteer. Hierdie terapie kan ook help om jou kind se gedrags- en emosionele probleme te verbeter.
Vind vreugde in die klein dingetjies. In tye wanneer jy depressief voel, kan dit baie moeilik wees om in die hede te leef en die oomblik te waardeer. Kinders leef egter heeltyd in die oomblik. 'n Kort maar gefokusde paar minute wat saam geniet word, kan wondere vir julle verhouding verrig. Eet saam roomys, speel 'n bordspeletjie, gaan stap saam.
Jy sal vind dat ouerskap makliker word wanneer jy daarop fokus om gesond te word, en jou gesin voordeel begin trek uit die gesonder, meer positiewe omgewing.